এই কলকাতা নাইট রাইডার্সে আগেও খেলেছেন বাংলার মনোজ তিওয়ারি। একবার তো মনোজের ব্যাটের দৌলতেই আইপিএল ফাইনাল জিতে কেকেআর চ্যাম্পিয়ন হয়েছিল। সেবারের ফাইনালে কলকাতার প্রতিপক্ষ ছিল আবার চেন্নাই সুপার কিংগস। কিন্তু কোনও এক অজ্ঞাত কারণে এবার মনোজকে কেকেআর নেয়নি। বলা ভাল, তাঁকে ধর্তব্যের মধ্যেই রাখেনি কলকাতা নাইট রাইডার্স।  
কেন মনোজকে নেওয়া হয়নি কেকেআর-এ? কেউ বলবেন মনোজের ফর্ম নেই। কেউ বলবেন প্রচুর সুযোগ পেয়েও মনোজ নিজেকে প্রমাণ করতে পারেননি। এমন ব্যর্থ ক্রিকেটারকে কেন নেওয়া হবে? সে তো ঠিকই ক্রিকেটারদের শেষ কথা পারফরম্যান্স। মনোজের ক্ষেত্রে কিন্তু পারফরম্যান্স নয়, কলকাতা নাইট রাইডার্সের সঙ্গে ব্যক্তিগত সম্পর্কই প্রধান হয়ে দাঁড়ায়। অন্তত সেই রকমটাই প্রচিলত ধারণা। 
গম্ভীর ও মনোজের ব্যক্তিগত সম্পর্ক মোটেও ভাল নয়। 
গত বছরের এক রনজি ম্যাচে মনোজকে প্রায় মারতে গিয়েছিলেন গম্ভীর। এমনকী বাঙালি সংস্কৃতি নিয়েও নাকি গালমন্দ করতে শোনা গিয়েছিলেন কলকাতা নাইট রাইডার্সের বর্তমান অধিনায়ককে। ঘটনাটি ঘটেছিল রনজি ট্রফির বাংলা বনাম দিল্লি ম্যাচে। সেই ম্যাচে মনোজ ও গম্ভীরকে নিয়ে উত্তপ্ত হয়ে উঠেছিল ফিরোজ শাহ কোটলা। যার জেরে পরে দু’ জনকেই শাস্তি পেতে হয়। রনজির তৃতীয় দিনে ব্যাট করতে নামেন মনোজ। প্রথমে তিনি টুপি পরে নেমেছিলেন। পরে দিল্লির বোলার মনন শর্মাকে থামিয়ে হেলমেট আনার জন্য ড্রেসিং রুমে ইশারা করেন বাংলার অধিনায়ক। দিল্লির ক্রিকেটাররা তাতেই চটে যান মনোজের উপরে। ইচ্ছাকৃতভাবে মনোজ সময় নষ্ট করছেন বলে ধরে নেন দিল্লির ক্রিকেটাররা। মনোজের সঙ্গে কথা কাটাকাটিতে জড়িয়ে পড়েন তাঁরা। এমন সময়ে ছুটে আসেন গম্ভীর। মনোজের দিকে তেড়ে যান দিল্লি অধিনায়ক। মনোজকে উদ্দেশ্য করে গম্ভীর বলে ওঠেন, ‘‘শামকো মিল, তুঝে মারুঙ্গা।’’ প্রত্যুত্তরে মনোজের পাল্টা, ‘‘শাম ক্যায়া, অভি বাহার চল!’’ আম্পায়ার পরিস্থিতি নিয়ন্ত্রণে আনার জন্য ছুটে আসেন। গম্ভীর ধাক্কা দিয়ে সরিয়ে দেন আম্পায়ারকে। বর্তমান কেকেআর অধিনায়ক ঘুসি মারতে উদ্যত হন মনোজের দিকে। 
কেকেআর দল নির্বাচনের ক্ষেত্রে ব্যক্তিগত সম্পর্কই কি প্রধান কারণ হয়ে দাঁড়াল? এই ব্যাপারে মনোজ একটি শব্দও খরচ করেননি। গম্ভীরও নন। ক্রিকেটমহলে কান পাতলে শোনা যায় ব্যক্তিগত সম্পর্কের অবনতির জন্যই মনোজকে চাওয়া হয়নি। 
আরও পড়ুন
বদলে যাচ্ছে শহরের চরিত্র। কেকেআর-এর কাণ্ড দেখেও চুপ কেন কলকাতা?
মুম্বইয়ের কাছে বারবার হারে কেন কলকাতা নাইট রাইডার্স? জানুন তার কারণ
শুধু প্রতিভা নয়। সাকিবকে নেওয়ার পিছনে কেকেআর-এর রয়েছে অন্য চাল